b'\n_START_ARTICLE_\nAlasommee\n_START_PARAGRAPH_\nAlasommee on entiseen Viipurin maalaiskuntaan kuulunut kyl\xc3\xa4 Suomen Neuvostoliitolle luovuttamalla alueella Ven\xc3\xa4j\xc3\xa4ll\xc3\xa4. Alasommeen kyl\xc3\xa4 sijaitsi Viipurin maalaiskunnan etel\xc3\xa4osassa Viipurinlahden it\xc3\xa4rannalla. Kyl\xc3\xa4n l\xc3\xa4nsiosa sijaitsi Viipurinlahteen ty\xc3\xb6ntyv\xc3\xa4ll\xc3\xa4 Tamminiemell\xc3\xa4, jonka pohjoispuolella oli Matalalahti ja etel\xc3\xa4puolella Rauhalahti. Sommeenjoki virtasi kyl\xc3\xa4n halki. Manneralueen lis\xc3\xa4ksi kyl\xc3\xa4\xc3\xa4n kuului my\xc3\xb6s useita pieni\xc3\xa4 saaria Viipurinlahdelta, joista huomattavimmat Ven\xc3\xa4j\xc3\xa4nsaari ja Hiekkasaari. Alasommeen kyl\xc3\xa4 rajoittui pohjoisessa Viipurin kaupunkiin ja etel\xc3\xa4ss\xc3\xa4 se ulottui l\xc3\xa4hes Johanneksen rajalle. Naapurikyli\xc3\xa4 maalaiskunnan alueella olivat Nuoraa, J\xc3\xa4rvel\xc3\xa4, Yl\xc3\xa4sommee, Rikkola, Savolainen, Samola ja Lihaniemi.\n_START_SECTION_\nAsutus ja elinkeinot\n_START_PARAGRAPH_\nAlasommeen kyl\xc3\xa4n keskusta sijaitsi Sommeenjoen alajuoksun etel\xc3\xa4puolella Viipurista Koivistolle johtavan kantatie 64 varrella. Vuonna 1937 Alasommeella oli 301 asukasta. Alasommeen l\xc3\xa4nsipuolella sijaitsi pieni Rikkolan kyl\xc3\xa4, joka kuului Alasommeen koulupiiriin. Rikkolassa oli 41 asukasta vuonna 1937. Sommeen rautatieasema sijaitsi nimest\xc3\xa4\xc3\xa4n huolimatta Savolaisen kyl\xc3\xa4n alueella, tosin aivan Alasommeen rajan tuntumassa._NEWLINE_Maatalous oli t\xc3\xa4rke\xc3\xa4 elinkeino Alasommeella. Vuonna Alasommeen kyl\xc3\xa4ss\xc3\xa4 oli 942 ha mets\xc3\xa4\xc3\xa4 ja 331 ha peltoa. Samana vuonna Rikkolan kyl\xc3\xa4ss\xc3\xa4 oli 86 ha mets\xc3\xa4\xc3\xa4, 28 ha peltoa ja 2 ha niitty\xc3\xa4. Karjataloutta edisti Alasommeen tarkastusyhdistys. Alasommeella toimi maidonmyyntiosuuskunta, joka myi maitonsa Valiolle Viipuriin. Sivuelinkeinona harjoitettiin kalastusta Viipurinlahdella._NEWLINE_Kyl\xc3\xa4ss\xc3\xa4 oli Samolan Osuuskaupan myym\xc3\xa4l\xc3\xa4. Kyl\xc3\xa4ss\xc3\xa4 toimi Alasommeen marttayhdistys (per. 1935).\n_START_SECTION_\nKansakoulu\n_START_PARAGRAPH_\nAlasommeen kansakoulu sijaitsi kyl\xc3\xa4n keskustassa. Koulupiiriin kuului Nuoraan ja Rikkolan kyl\xc3\xa4t, suurin osa Alasommeen kyl\xc3\xa4\xc3\xa4 (pieni alue kuului Lihaniemen koulupiiriin) ja pieni osa Savolaisen kyl\xc3\xa4\xc3\xa4. Vuonna 1939 Alasommeen koulussa oli kolme opettajaa ja 85 oppilasta.\n_START_SECTION_\nSotatapahtumat\n_START_PARAGRAPH_\nTalvisodan loppuvaiheessa neuvostojoukot eteniv\xc3\xa4t Alasommeen alueelle. Asukkaat oli evakuoitu jo sodan alussa muualle Suomeen. Moskovan rauhassa Viipurin maalaiskunta Alasommee mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyl\xc3\xa4l\xc3\xa4iset p\xc3\xa4\xc3\xa4siv\xc3\xa4t palaamaan koteihinsa. Uusi evakuointi oli kuitenkin edess\xc3\xa4 kes\xc3\xa4ll\xc3\xa4 1944.'